
	Limiar
Cara lectora, caro lector:


Nunca tería escrito estas páxinas que veñen a seguir se previamente non tivese investigado en profundidade a vida e a obra do poeta mindoniense Antonio Noriega Varela, tema da miña tese de doutoramento defendida en 1992. Na primeira fase de pesquisa sobre este autor dei con moitos textos del que ficaran esquecidos ou ocultos en xornais e revistas da súa época, sen que el mesmo os resgatase para algún dos seus libros e sen outros investigadores ou investigadoras repararen neles polo xeral, aínda que si nalgún caso concreto. Encontreime así cunha parte importante da súa obra, arredor dun terzo do total da súa produción, que era comunmente descoñecida e que mostraba algunhas facetas do poeta até aquel momento ignoradas. Cumprindo un deber inherente á pesquisa académica, dei a coñecer todos aqueles textos nun volume que levou por título A cara oculta de Noriega Varela (biografía e textos esquecidos), publicado en 1992. Incluín entre eses textos os tres "Xuicios do Ano" publicados n' O Gaiteiro de Lugo en 1937, 1938 e 1939, embora xa con algunha dúbida de que deixei constancia escrita, porque neste caso xa previamente outro investigador os exhumara e llos atribuíra a Noriega sen levantar ningunha sombra de dúbida sobre tal autoría.


E é aquí onde entra en xogo o polígrafo Filgueira Valverde, naqueles anos encargado directo da elaboración do famoso calendario lucense, pois foi del de onde partiu tal atribución ao poeta da montaña. A historia completa contarase no transcurso destas páxinas, mais agora quero salientar que, segundo a miña pesquisa sobre Noriega foi avanzando, o convencemento de este non ser o autor deses textos converteuse en total. Manifesteino xa noutras publicacións posteriores, mais sen chegar ao esclarecemento total do enigma, labor que agora quero completar porque sentía tamén que era unha débeda que tiña contraída coa verdade dos feitos e co propio Noriega e o seu contorno máis próximo.


A procura da verdade levoume a (re)descubrir un Noriega Varela comprometido con Franco e coa Falanxe, aínda que iso puidese non ser do agrado dalgunhas persoas ou do mesmo poeta se aínda vivise; mais tamén me leva agora a non o facer cargar coa autoría duns textos que non escribiu, embora defendan esa mesma causa de modo claro e directo. E nesa procura da verdade cheguei de novo a Filgueira Valverde, para min o verdadeiro autor deles como tentarei demostrar, pois considero que agora dei con todas as claves que me permiten facer tal afirmación. Como antes nada tiña en contra de Noriega Varela e, polo contrario, admiraba a súa produción literaria, tamén agora nada teño en contra de Filgueira Valverde, a quen non tratei persoalmente, e desde hai tempo valoricei positivamente, como filólogo e investigador sobre a lingua e a literatura galegas, o seu labor de erudito e o importante contributo ao noso acervo cultural que supón a súa inxente obra. E aínda vou máis lonxe e declaro, desde a miña condición de nacionalista galego, que estimo o seu traballo en prol da causa galeguista en tempos de graves carencias e dificultades como as existentes na época anterior ao inicio da Guerra Civil de 1936.


Por tanto, as páxinas que veñen a seguir deben ser vistas como un contributo ao mellor coñecemento da nosa historia cultural, literaria e mesmo lingüística, ben como unha tentativa de esclarecer un problema autorial a respecto duns textos concretos, e de ningún modo como un ataque a ninguén nin como un posicionamento persoal a respecto de que autora ou autor é máis merecente do recoñecemento social. Loxicamente, non podo obviar que estamos no ano en que Filgueira Valverde é a figura a quen a Real Academia Galega dedica o Día das Letras Galegas e que arredor deste feito se ten xerado algunha polémica na sociedade. Por iso mesmo, a responsabilidade das persoas dedicadas á investigación é tentarmos esclarecer a verdade relativa á vida e á obra das autoras e autores a quen se consagra ese día, para que a sociedade poida ter elementos suficientes para as mellor coñecer e valorizar.


Non pretendo someter a xuízo nestas páxinas o comportamento ou a personalidade de Filgueira Valverde. O que someto a xuízo crítico é a autoría de tres textos concretos publicados nun modesto calendario lucense, os "Xuicios do Ano" de 1937, 1938 e 1939 n' O Gaiteiro de Lugo. A conclusión a que cheguei, e que xa adianto, é que foi Filgueira Valverde quen os escribiu e para iso fíxose preciso ter en conta outros xuízos sobre este autor, uns positivos e outros non tanto.


O título que lle dei ás presentes páxinas inspírase ou é correlativo co do meu primeiro traballo sobre Noriega e pretende responder ao contido da obra. Neste sentido, no capítulo 4 reprodúcense os tres extensos poemas agora atribuídos por min a Filgueira Valverde e no resto das páxinas irán aparecendo outros textos en verso que son da mesma autoría ou que teñen moitas posibilidades de o seren. O subtítulo recolle, por súa vez, e sen ningún afán oportunista, os temas principais que subxacen neste traballo, nos tres textos sometidos a escrutinio e n’ O Gaiteiro de Lugo deses anos; o nacional-catolicismo, tamén presente, dáse por incluído no termo ‘franquista’.




	1. Tres poemas na procura de autor
A faceta de Noriega Varela como poeta comprometido co bando sublevado en 1936 contra a legalidade republicana foi posta de manifesto por Claudio Rodríguez Fer na súa tese de doutoramento A literatura galega durante a guerra civil (1936-1939), lida no ano 1991. Xa con anterioridade, o mesmo autor publicara algún artigo (Rodríguez Fer 1990a, 1990b) onde consideraba Noriega Varela autor dos tres "Xuícios do Ano" aparecidos no popular calendario O Gaiteiro de Lugo no período en que se desenvolveu a Guerra Civil, isto é, durante 1937, 1938 e 1939. Mais hai que ter en conta que nos tres textos non figura ningunha indicación da autoría, feito explicábel polo seu forte compromiso a favor do bando franquista e tamén porque non era nada estraño que textos dese teor figurasen como anónimos noutros números da mesma publicación.


Desde o primeiro momento tiven dúbidas sobre tal atribución por non acreditar en que a lingua e o estilo dos textos fosen os de Noriega, até que finalmente cheguei ao convencemento pleno de este non poder ser o seu autor; e así o fixen constar xa en 1992, dando razóns que me pareceron suficientes (Freixeiro 1992b). Previamente, incluíra con reservas eses tres "Xuícios do Ano" en Freixeiro (1992a), baseado no criterio de Rodríguez Fer, que por súa vez se apoiaba no testemuño de Filgueira Valverde. Porén, un estudo máis repousado de toda a obra de Noriega Varela, feito con motivo da preparación da miña tese de doutoramento Antonio Noriega Varela: vida e obra. Edición crítica, lida en xullo de 1992, fixo que as sospeitas fosen en aumento, chegando a me cuestionar a inclusión deses tres textos dentro da obra do autor de Do Ermo; e finalmente supriminos, pasándoos a apéndice, á hora de publicar o traballo; en nota de rodapé ao título "Textos de atribución dubidosa a Noriega Varela" indicaba o seguinte:


 


Estes textos, que non levan ningunha indicación de autoría, foron atribuídos a Noriega por Claudio Rodríguez Fer en "O Gaiteiro vai á guerra" (A Nosa Terra, Vigo, nº 432, 17.5.1990) e A literatura galega durante a guerra civil (1936-1939), Tese de doutoramento inédita, Universidade de Santiago de Compostela, 1991. Razóns de carácter fundamentalmente lingüístico, aínda que tamén métrico, estilístico e ideolóxico, lévannos a cuestionar seriamente tal autoría, a pesar de vir refrendada por Xosé Filgueira Valverde (Freixeiro 1994a, II: 567).


 


Noutra nota ao final da edición do “Xuicio do Ano” de 1937 explicitaba tales motivos:


 


Algunhas das razóns que levan a dubidar da autoría de Noriega son de carácter métrico (vv. 1-7 decasílabos, v. 8 hendecasílabo, v. 17 hexasílabo: estas irregularidades son impropias do autor, magnífico versificador), ortográfico (i-à no v. 40, i-o no v. 42, etc.; ca en vez de co-a no v. 54; ao en vez de ó no v. 138; etc.), morfosintáctico (plurais tabeiróns, v. 98, xamóns, v. 104, bens, v. 123, xamais usados polo autor e expresamente rexeitados; dous casos de teísmo, v. 65 e v. 130, que nunca se dan no autor) e léxico (a forma galegos, que o autor nunca usou) (Freixeiro 1994a, II: 570).


 


En nota ao texto de 1938 facía constar: "Tamén neste texto aparecen rasgos impropios do autor: contracción ao (vv. 1, 6, 90), grafías i-auga (v. 25), i-alma (v. 27), pra os (v. 85), de novo galegos (v. 107), etc." (Freixeiro 1994a, II: 574). E noutra nota final ao "Xuicio do Ano" de 1939 concluía:


 


Alén das razóns dadas nos textos anteriores, que aquí se repiten acentuadas (ao, i-os, galegos, ceo, chans, etc.), pódese observar a presenza dunhas formas léxicas impropias do autor: siños (v. 59), doores (v. 63), Apóstolo (v. 69), etc; os pareados de alenxandrinos da segunda parte do poema (vv. 59-78) tamén son insólitos no autor. A isto engádese un transfondo ideolóxico de carácter galeguista en todo o poema, que Noriega nunca tivo, e que máis ben fai pensar nun poeta partícipe das inquietudes lingüísticas das Irmandades da Fala, que o poeta mindoniense combateu, ou dos ideais galeguistas que animaron a xeración do Seminario de Estudos Galegos, dos que tampouco participou. Este texto é o que presenta máis evidencias para negar practicamente a autoría de Noriega (Freixeiro 1994a, II: 577).


 


Nese mesmo ano 1994 saíu do prelo a obra A literatura galega durante a guerra civil, de Claudio Rodríguez Fer, onde se mantén a atribución dos textos a Noriega xa realizada en traballos anteriores (Rodríguez Fer 1994: 98-104); en concreto, afirma a respecto do primeiro texto:


 


Igualmente, o contido vese tamén afectado pola circunstancia guerreira, sobre todo nos "Xuicios do Ano" que facía Noriega Varela, como xa puxemos de manifesto en 1990. No de 1937, o poeta increpa ao ano anterior por traer "guerra, fames, traballo", pero pide a Deus que o perdoe por producir tamén "novas de pas: / goberno, leises, cousas dos vellos" (p. 2). Noriega tracexa unha imaxe caótica do período gobernado pola Fronte Popular, que describe a través do tópico do mundo ao revés e da insubordinación revolucionaria da xuventude ante a tradición dos vellos (Rodríguez Fer 1994: 100).


 


Cita a seguir varios versos deste texto, como fai logo cos outros dous. Tres anos despois publícase Os poetas galegos e Franco. Estudio e antoloxía, de Alonso Montero (1997); este estudioso toma en consideración o meu posicionamento sobre o tema para afirmar: “Nas razóns non ideolóxicas non vai descamiñado Freixeiro Mato, pero, verbo das estrictamente ideolóxicas, non hai nos ‘Xuícios’ nada que non poida subscribi-lo cidadán Antonio Noriega Varela, antirrepublicano, antigaleguista, afervoado franquista e ata falanxista” (Alonso Montero 1997: 15-16). Mais xa nos meus traballos anteriores tentara esclarecer o perfil ideolóxico de Noriega (Freixeiro 1992a: 101-126) e ao cuestionar a autoría dos tres textos, afirmaba que isto "non afecta para nada ao claro apoio do poeta ás forzas rebeldes dirixidas polo xeneral Franco, apoio patente noutros poemas en galego e español desta mesma época” (Freixeiro 1992b). De todas as formas, Alonso Montero atribúe a Noriega uns versos do "Xuicio do Ano" de 1937, citándoos ao lado doutros de Cabarcos Suárez en que se alude a Franco eloxiosamente, e outros versos do xuízo do ano de 1938 (Alonso Montero 1997: 84 e 108), cando existen diferentes textos indubitabelmente norieganos onde tamén se cita e se louva o ditador.


Voltei sobre o tema en 1999 aproveitando a ocasión dunhas 'Xornadas de estudio e debate: Guerra civil (1936-1939) e literatura galega' organizadas polo Consello da Cultura Galega en Santiago de Compostela. A miña intervención tiña por título "A poesía bélica de Noriega Varela e tres poemas apócrifos", recollida nas actas das xornadas, que foron publicadas por Edicións Xerais no ano 2006; nela, após relatar todas as composicións de Noriega durante a guerra, en galego e en español, onde ficaba ben explícito o seu apoio ao golpe militar, a Franco e á Falanxe, ben como a súa crítica despiadada á República, ao galeguismo e aos persoeiros e símbolos de ambos, negaba categoricamente que puidese ser o autor deses tres "Xuicios do Ano" de 1937, 1938 e 1939. E facíao coas seguintes palabras:


 


Lendo versos como estes un ten a sensación de non estar perante o autor de Montañesas e Do Ermo ou das composicións satíricas e humorísticas da súa última época, senón diante dun poeta ideoloxicamente moi conservador pertencente ao movimento galeguista máis de direitas que, dalgunha maneira, teña participado das inquietudes lingüísticas das Irmandades da Fala ou dos ideais galeguistas que animaron a xeración do Seminario de Estudos Galegos, como é o caso do proprio Filgueira Valverde, por exemplo. Neste sentido é sintomático, ademais, o feito de que non haxa nos tres textos nengunha crítica directa ou indirecta ao galeguismo e aos seus símbolos e institucións, verdadeira teima constante de Noriega nos "Xuícios do ano" anteriores (Freixeiro 2006: 93).


 


Xa suxería daquela, sen me atrever a afirmalo, a posibilidade de ser Filgueira o seu autor. Mais o que si pretendía deixar claro era que eses poemas non os escribira Noriega de ningunha maneira, embora reunise algunhas condicións idóneas para lle ser atribuída a autoría; por iso continuaba a afirmar:


 


Asumindo como asumimos que Noriega Varela non é o autor destes tres textos, ficaría por aclarar a identidade do verdadeiro autor dos mesmos, cuestión sobre a que xa temos dado algunhas orientacións como as suxeridas nas liñas precedentes. Mais o que si nos parece claro é que Noriega Varela reunía as condicións adecuadas -ideoloxía franquista, autoría de ‘xuícios’ anteriores na mesma publicación, falecimento en 1947 e esquecimento da crítica- para ser considerado o seu autor ou para, interesadamente por parte de alguén, facelo carregar coa autoría duns textos que a determinada altura no discorrer dos acontecimentos políticos podían resultar incómodos ou seren considerados como politicamente incorrectos (Freixeiro 2006: 93-94).


 


Con efecto, foi Noriega quen cargou coa autoría duns textos que el non escribira. E, como xa se dixo, tal atribución foi realizada verbalmente por Filgueira Valverde. Este chegara a Lugo a finais de 1935 como profesor de Lingua e Literatura Española do Instituto e deseguida se converteu no verdadeiro responsábel da publicación en que os textos apareceron, O Gaiteiro de Lugo. Calendario Gallego, durante os anos da guerra e posteriores, como el mesmo recoñeceu por escrito: "Dende o 1936, en que collín da man a redacción, publicouse enteira e continuamente en galego" (Filgueira Valverde 1991: [2]). Esta mudanza da condición bilingüe do calendario para a de monolingüe en galego, debida certamente a Filgueira, prodúcese na realidade no número de 1937, non no de 1936, o que non quere dicir que el non comezase a traballar nesta publicación neste último ano, pois é evidente que os calendarios había que os preparar dun ano para outro. Noriega, por seu turno, desaparece totalmente d' O Gaiteiro de Lugo no número de 1936 e non volta a aparecer nel curiosamente até despois da súa morte, que tivo lugar no ano 1947; Filgueira faise plenamente responsábel da edición de 1937, sen isto implicar que non puidese colaborar na confección do número anterior, embora non semelle probábel.


Así pois, é Filgueira Valverde a persoa máis cualificada para coñecer o autor do "Xuicio do Ano" de 1937; e, segundo el propio confesou a Claudio Rodríguez Fer, tal autor era Antonio Noriega Varela, quen persoalmente lle tería entregado as composicións. Esta foi a versión que Filgueira Valverde deu ao profesor e escritor lucense, segundo este tamén me ratificou en conversa privada, e que o propio Filgueira me confirmou persoalmente e de forma ben concisa cando, nun encontro no Museo de Pontevedra, eu pretendía falar do tema con el; após unhas cordiais palabras iniciais, cando lle expuxen o motivo da miña visita mudou para un ton máis frío e distante, e remitiume ao que dixera a Rodríguez Fer, e que este xa tiña publicado, sen querer entrar en ningún tipo de diálogo comigo sobre a cuestión.


Chegado a este punto, isto é, estando totalmente seguro de que os textos non eran de Noriega e que probabelmente podían ser da autoría do propio Filgueira, ficou pendente pola miña parte aprofundar máis un pouco no tema para poder desvendar a autoría deses tres poemas bélicos. Faltábame nomeadamente un mellor coñecemento da figura do galeguista pontevedrés e un estudo demorado do seu modelo de lingua. Mais nesa altura de 1999 as miñas angueiras docentes e investigadoras impúñanme outras prioridades, de modo que o tema ficou arrecantado á espera de mellor ocasión, que agora se presenta coa polémica dedicatoria a Filgueira do Días das Letras Galegas 2015.


Acho que é esta unha boa oportunidade para tentar resolver o enigma, sen máis intención que a de servir á verdade dos feitos e a de contribuír para un mellor coñecemento da nosa historia literaria. Só pretendo esclarecer un episodio confuso, non xulgar comportamentos de ninguén. Coido que xa teño demostrado que Noriega Varela era politicamente moi conservador e contrario as forzas políticas da esquerda republicana, como parece que tamén o era Filgueira; no entanto, Noriega era antigaleguista dun punto de vista político, en canto nas páxinas que veñen a seguir non só non se discute o galeguismo de Filgueira como mesmo se reafirma.


Mais a cada quen o seu: a Noriega o que é de Noriega e a Filgueira o que é de Filgueira.




	2. Noriega Varela e Filgueira Valverde na Segunda República e durante a Guerra Civil
A chegada da Segunda República colle Noriega na etapa final da súa vida e a Filgueira case no inicio da súa do punto de vista profesional como profesor, investigador e ensaísta.


Noriega Varela vive os momentos previos á chegada da República e os inicios desta como mestre na Graña de Vilarente, no concello lucense de Abadín. En 1930 comezou a publicación de Vallibria, revista de Mondoñedo en que tanto vai colaborar o poeta, tamén con textos satíricos de forte contido político, e ao ano seguinte inicia a colaboración n' O Gaiteiro de Lugo, onde tamén cultivará a sátira contra o galeguismo e as forzas republicanas e de esquerda. Naquela altura, alén de en recitais, participa en diversos actos que, con distintos motivos, se foran celebrando no seu Mondoñedo natal, sendo o de máis sona a homenaxe que se tributou conxuntamente en 1930 a tres mindonienses ilustres: Leiras Pulpeiro, Pascual Veiga e o propio Noriega Varela.


No curso 1931-1932 xa está de mestre na escola de Santa María de Chavín, á beira do río Landro e nas proximidades de Viveiro. Alí vai Noriega encarar os últimos anos de docencia, camiño xa da xubilación, contando con novas amizades como Francisco Leal Insua, Antonio Aparicio Ferreiro, Xosé Nistal López, o industrial Xosé Barro, Henrique Chao Espina e outros. Esta etapa de mestre en Chavín vai coincidir coa Segunda República e logo coa Guerra Civil. Diante destes acontecementos posiciónase claramente e sen ambigüidades. Coherente coa súa liña ideolóxica tradicionalista e ultracatólica, opúxose á República e ás medidas secularizadoras tomadas por esta, como podemos ver en carta a Trapero Pardo do ano 1933:


 


Hay en derredor mío una muy pintoresca fauna de pisaflores, con reloj de pulsera y calcetines de color malva, que a pié juntillas cren (los blasfemos) que desapareció Dios con la monarquía, que antes de ellos, no se sabía absolutamente nada, y que van a sustituir, muy ventajosamente (miñas cousiñas), la enseñanza religiosa...


Estos resalados creen asimismo (ya con más fundamento), que soy yo cachivache de antaño y que por antigualla hay que arrinconarme, o prenderme fuego.


Ya que otra cosa no permiten las circunstancias, continúo rezando las oraciones de entrada y salida, y por tamaño desacato, no cesan de criticarme y de maldecirme (en Freixeiro 1994a, II: 441)1.


 


Coa chegada da República, Noriega continuou por tanto a exercer a súa profesión de mestre de acordo cos seus principios ideolóxicos de sempre. Así, mantivo o crucifixo na súa escola, en contra das disposicións oficiais; este feito será publicamente gabado polo primeiro gobernador civil do chamado 'Movemento Nacional', Ramón Bermúdez de Castro, quen, nunha das súas primeiras circulares, de 11 de agosto de 1936, ordenou a reposición dese símbolo relixioso, mencionando expresamente o comportamento de Noriega. Na

